Verstappen spring voor weg in Abu DhabiRed Bull se Max Verstappen poseer met sy toekenning ná hy vir die eerste wegspringplek gekwalifiseer het vir die Abu Dhabi F1-wedren (11 Desember 2021) (Foto: Kamran Jebreili/Pool/AFP) As dit ŉ boksgeveg was, het Max Verstappen (Red Bull) die eerste hou geplant teen Lewis Hamilton (Mercedes) in vandag se beslissende Abu Dhabi Grand Prix. Die Nederlandse jaer spring voor weg en Hamilton in die tweede plek. Lando Norris (McLaren) het verras toe hy vir die derde wegspringplek gekwalifiseer het. Verstappen se spanmaat Sergio Perez is in die vierde wegspringplek – reg agter Hamilton. Die tafel is gedek vir die grootste drama van ŉ epiese Formule 1-seisoen. Verstappen en Hamilton is gelyk op punte in die bestuurderskampioenskap, maar Verstappen is eintlik die voorloper omdat hy een meer Grand Prix gewen het. Dit is die eerste keer sedert 1974 dat die twee aanspraakmakers op die titel kop-aan-kop jaag in die laaste pylvak. Die laaste ses wenners in Abu Dhabi het ook voor weggespring en Verstappen was verlede jaar die wenner. Dit het tydens vroeë kwalifiseringsrondes gelyk of Hamilton voor gaan wegspring, maar sake het verander nadat Red Bull se werktuigkundiges deurnag aan Verstappen se motor gewerk het. Met die hulp van ŉ sleepstroom wat geskep is deur sy spanmaat Perez het Verstappen die vinnigste ronde voltooi. Hy kon ŉ halwe sekonde vinniger as Hamilton om die baan jaag. Hamilton het nie sy reputasie gebou deur dinge vir teenstanders maklik te maak nie. Dit sal weer vandag die geval wees wanneer hy probeer om ŉ rekord agste wêreldkampioenskap te beklink. Hy het uit die kuipe gekom om te probeer om Verstappen weer verby te steek, maar kon die gaping net tot 0,371 sekonde verklein. Mercedes se spanbaas Toto Wolff het gesê Verstappen wat voor wegspring beteken dis 1-0 vir Red Bull, maar daar moet nog baie water in die see loop. “Ek dink hy (Hamilton) gaan kwaad wees en dis ŉ goeie ding wat hom sal motiveer om hom (Verstappen) te jag. Hierdie is ŉ lang wedren en dit is Lewis Hamilton in die motor.” Hamilton se spanmaat, Valtteri Bottas, spring in die sesde plek weg. Dit is sy laaste wedren in ŉ Mercedes voordat hy na Alfa Romeo toe skuif. Hy begin reeds Dinsdag met toetsritte by sy nuwe span. Die wedren begin 15:00 Suid-Afrikaanse tyd.